জি বাংলা-র ধারাবাহিক ‘তবু মনে রেখো’-র পরে বেশ লম্বা ব্রেক নিয়েছিলেন জনপ্রিয় টেলি-তারকা পায়েল দে। যদিও এখনও বাংলা টেলিভিশনের দর্শক তাঁকে ‘বেহুলা’ অথবা ‘আলো’ বলেই সম্বোধন করেন। আর সেখানেই একজন অভিনেতা বা অভিনেত্রীর সাফল্য। ধারাবাহিক শেষ হওয়ার পরে অনেক বছর কেটে গেলেও সেই চরিত্রের নাম ধরেই যখন দর্শক তাঁকে সেই নামে ডাকতে বা চিনতে পছন্দ করেন, তখন বোঝা যায় যে দর্শকের মনে কতটা গভীর ভাবে দাগ কেটেছিল সেই চরিত্রটি। 
এই মুহূর্তে বাংলা টেলিভিশনে সবচেয়ে প্রতিভাবান তারকাদের মধ্যে অন্যতম পায়েল দে। তিনি বহুদিন ব্রেক নেওয়ার পরে আবার ‘অর্ধাঙ্গিনী’-তে কাজ করছেন দেখে তাঁর অনুগামীরা অত্যন্ত খুশি হয়েছিলেন। কিন্তু টেলিপাড়ার সাম্প্রতিক গুঞ্জন বলছে যে এই ধারাবাহিকে আর দেখা যাবে না পায়েলকে। শোনা যাচ্ছে যে তিনি নিজেই নাকি আর কাজ করতে চাইছেন না। তবে ঠিক কী কারণে সেটা স্পষ্ট নয়। 

পায়েল ও দ্বৈপায়ন। ছবি: পায়েলের ফেসবুক পেজ থেকে
অভিনেত্রীর ঘনিষ্ঠ একটি সূত্রের বক্তব্য, কারণটা হল দীর্ঘ কাজের সময় যা বাংলা টেলিজগতের একটি জ্বলন্ত সমস্যা। ধারাবাহিকের মূল চরিত্রে যাঁরা অভিনয় করেন, তাঁদের ১২ ঘণ্টা থেকে ১৪ ঘণ্টা কাজ করতে হয় এবং বেশিরভাগ সময়েই সেটা বেড়ে ১৮ ঘণ্টাও হয়ে যায়। সূত্রের খবর, সেটাই মূলত অভিনেত্রীর সমস্যা। আরও শোনা যাচ্ছে যে আবারও একটা ব্রেক নিতে চাইছেন অভিনেত্রী।
পায়েল ও তাঁর স্বামী দ্বৈপায়ন দে খুবই বেড়াতে ভালবাসেন। মাঝেমধ্যেই বেড়িয়ে পড়েন তাঁরা। ঘনিষ্ঠ সূত্রের খবর, আগামী মাসেই একটি ট্রেকিংয়ের পরিকল্পনা রয়েছে দু’জনের।